自警
作者：鄒浩
朝代：宋

paragraphs: 看書勿苦多，多看目力眊。
作文勿苦多，多作心力糟。
初雖莫覺悟，久乃成悔懊。
維心神所居，惟目神所造。
開闔出入間，神傷氣亦暴。
所以古真人，丁寧有深告。
平時當勤行，况復處炎燠。
况復病初愈，力始勝巾帽。
老母在鄉邦，倚門望佳報。
尤宜决擇精，全神以自好。
收目以內視，冥心以存奥。
氣舒形康強，外務一除掃。
生理保安完，天恩垂覆幬。
歸看老萊衣，歡欣長舞蹈。